Večeras oko 19 sati na Borongaju izbila je masovna tučnjava između navijača Bad Blue Boysa. Nahrupili su s pruge kraj stanice Maksimir i spustili se preko igrališta, a svjedoci tvrde da je bilo između 50 i 100 navijača. Ulicom Ante Jakšića frcale su baklje uz galamu i tučnjavu.

Na pitanje jednog od stanara: "Dečki, kaj se događa?" jedan od navijača odgovorio mu je: "Kaj si ti za Mamića?" i nastavio trčati dublje u kvart te potom dalje prema Volovčici, dok je drugi dio bježao preko Branimirove. Prva policijska ophodnja viđena je na Borongaju oko 19.30 sati, nakon čega je stiglo pojačanje.

– Došlo je jedno vozilo s nekoliko policajaca, bilo ih je definitivno premalo za ovu razularenu rulju. Ti huligani odmah su nasrnuli na tih nekoliko policajaca, kojima je na sreću ubrzo u pomoć stiglo još kolega – prepričava jedan od stanovnika koji je sve promatrao iz zgrade u kojoj živi.

Prema njegovim riječima, sukob između policije i huligana zatim se preselio u unutrašnjost kvarta, da bi se na kraju mnogi iz skupine koja se sukobila s policijom dali u bijeg prema Ravnicama. Policija još uvijek legitimira mladiće koji su se zatekli na igralištu koje Borongajci zovu Wembley.

Iz zagrebačke policije potvrdili su kako se dogodio sukob između više osoba te da za mnogima iz te skupine još uvijek tragaju, a više informacijama o tome kako je došlo do sukoba i tko se uopće sukobio trebalo bi biti poznato u ponedjeljak.